የጸሎት ዘርፍ ይህ ብቻ ሳይሆን ብዙ ነው። ይልቁንም ሐዋርያው ይሁዳ፦ «ወንድሞቻችን ሆይ፥ እናንተ ግን በተቀደሰች ሃይማኖት ራሳችሁን አንጹ፤ በመንፈስ ቅዱስም ጸልዩ።» እንዳለ በመንፈስ ቅዱስ በተቃኘ በተጎበኘ ሰውነት መጸለይ ይገባል። ይሁዳ ፩፥፳። ከሁሉም በላይ ሳይሰለቹ መጸለይ ያስፈልጋል። ሉቃ ፲፩፥፭። እንግዲህ በመንፈስ ሆነን በሥርዓተ ቅዳሴው፦ «ጸልዩ በእንተ ሰላመ ቤተክርስቲያን አሐቲ ቅድስት ጉባኤ እንተ ሐዋርያት ርትዕት በኀበ እግዚአብሔር ።» የተባለውን ይዘን ስለ ቤተክርስቲያን ሰላምና አንድነት ሁላችንም ተግተን ልንጸልይ ይገባናል። ቤተክርስቲያን ሰላም ከሆነች ሕይወታችን ትዳራችን ሰላም ይሆናል። ሀገራችንም ሰላም ትሆናለች። የእግዚአብሔር ቸርነት፥ የድንግል ማርያም አማላጅነት አይለየን። አሜን።
